POROČILO KOMISIJE EVROPSKEMU PARLAMENTU IN SVETU

LETNO POROČILO 2014 O IZVAJANJU UREDBE (ES) ŠT. 300/2008 O SKUPNIH PRAVILIH NA PODROČJU VAROVANJA CIVILNEGA LETALSTVA

To poročilo zajema obdobje od 1. januarja do 31. decembra 2014.

UVOD

Leto 2014 sta zaznamovala začetek veljavnosti prve faze tehnološko podprtih pregledov tekočin, gelov in razpršil, ki jih potniki prenašajo v ročni prtljagi, in konec prehodnega obdobja za zahteve v zvezi z izvajanjem dohodnega tovora in pošte v EU. Pred začetkom veljavnosti se je o obeh vprašanjih veliko razpravljalo in bili sta predmet intenzivne pripravljalne faze, kar je omogočilo nemoteno in pravočasno izvajanje.

V nadaljevanju procesa konsolidacije, ki se je začel leta 2013, je Komisija junija 2014 sprejela nov zakonodajni sveženj za pojasnitev, harmonizacijo in poenostavitev obstoječih ukrepov za varnost letalstva. Države članice in deležniki so pozdravili spremembe, ki izboljšujejo pravno jasnost in preprečujejo različne razlage zakonodaje ter dodatno zagotavljajo optimalno izvajanje skupnih osnovnih standardov o varovanju letalstva. Sveženj je vključeval tudi uskladitev programa carinskih pooblaščenih gospodarskih subjektov in sistema varovanja v letalstvu za regulirane agente in znane pošiljatelje. Ta uskladitev omogoča medsebojno priznavanje nekaterih dejavnosti, ki jih izvajajo zadevni organi, kar bo ob hkratnem ohranjanju sedanje ravni varovanja olajšalo položaj zadevni panogi in vladnim organom.

Na podlagi izida ocene tveganja EU, ki se osredotoča na tveganja v povezavi s potniki, so se skozi vse leto 2014 vlagali intenzivni napori za dodatno povečanje zmogljivosti za odkrivanje eksplozivov. Na podlagi teh naporov je nastala zakonodaja, ki določa uporabo naprav za zaznavanje sledi eksplozivov (ETD) za varnostne preglede potnikov, prtljage in tovora. Uporaba ETD pri varnostnih pregledih potnikov in ročne prtljage bo obvezna od septembra 2015. Hkrati sta bila opravljena dva dodatna kroga ocen tveganj zračnega tovora.

Na mednarodni ravni je Komisija učinkovito sodelovala v vseh pomembnih dogodkih in forumih Mednarodne organizacije civilnega letalstva (ICAO), na katerih je imela še naprej pomembno vlogo pri usklajevanju stališča in strategije EU o politiki varovanja letalstva na mednarodni ravni. Komisija je tesno sodelovala s ključnimi partnerji iz tretjih držav in regionalnimi organizacijami ter je v letu 2014 organizirala in sodelovala v več dvostranskih in večstranskih srečanjih. Poseben poudarek je bil namenjen dejavnostim ozaveščanja v afriški regiji, da bi olajšali nemoteno izvajanje zahtev glede dohodnega tovora in pošte.

Inšpekcijski pregledi, s katerimi je EU spremljala, kako države članice in ustrezni operatorji izvajajo ukrepe varovanja v letalstvu, so še eno področje, na katerem so države članice in Komisija vse leto tesno sodelovale. Ravni skladnosti z zakonodajo se niso spremenile, zato leta 2014 tudi ni bilo potrebe po začasni prekinitvi sistema EU enkratnih varnostnih pregledov.

PRVI DEL

Inšpekcijski pregledi

1.Splošno

Komisija mora v skladu s pogoji iz Uredbe (ES) št. 300/2008 izvajati inšpekcijske preglede uprav držav članic za varovanje v letalstvu (v nadaljnjem besedilu: pristojni organi) in letališč EU. V program Unije je vključena tudi Švica, medtem ko na Norveškem in Islandiji inšpekcijske preglede za podobne predpise izvaja Nadzorni organ Efte (ESA). Za opravljanje inšpekcijskega dela ima Komisija na voljo skupino devetih inšpektorjev za varovanje v letalstvu s polnim delovnim časom. Inšpekcijsko delo podpira skupina okoli 100 nacionalnih revizorjev, ki jih imenujejo države članice, Islandija, Norveška in Švica ter lahko po usposabljanju, ki ga zagotovi Komisija, sodelujejo pri inšpekcijskih pregledih Komisije. Preglednica, ki povzema vse dosedanje dejavnosti Komisije in Nadzornega organa Efte za spremljanje skladnosti, je v Prilogi 1.

2.Inšpekcijski pregledi pristojnih nacionalnih organov

Komisija je leta 2014 končala tretji krog inšpekcijskih pregledov pristojnih organov in začela četrti krog. To poročilo zajema rezultate vseh pregledov, ki so bili izvedeni v letu 2014 v okviru obeh ciklov. Skupaj je bilo leta 2014 izvedenih devet inšpekcijskih pregledov pristojnih organov. V večini držav članic so bila pri teh inšpekcijskih pregledih ugotovljena občutna izboljšanja v primerjavi s prejšnjimi pregledi.

Najpogostejše pomanjkljivosti, ugotovljene leta 2014, so bile podobne pomanjkljivostim, ugotovljenim v tretjem krogu, in so se večinoma nanašale na manjša odstopanja pri zagotavljanju skladnosti med nacionalnimi programi varovanja v letalstvu in nacionalnimi programi za nadzor kakovosti. Kar zadeva slednje, nekatere države članice niso dovolj spremljale znanih dobaviteljev zalog za oskrbo na letališču in zalog za oskrbo med letom, ker zaradi pritiska na javne proračune in velikega števila zadevnih subjektov niso imele dovolj sredstev. V več državah članicah, v katerih so se izvajali inšpekcijski pregledi, so bile potrebne tudi izboljšave rednega in ustreznega spremljanja tujih letalskih prevoznikov. Omejeno število držav članic pa tudi ni zagotovilo, da bi se v celoti spoštovala najmanjša predpisana pogostost za preglede varnostnih ukrepov na letališčih.

Pozitivno je, da je bil postopek odpravljanja pomanjkljivosti ustrezen v večini držav članic, v katerih so bile v okviru inšpekcijskih pregledov v letu 2014 ugotovljene, vsem državam članicam pa so bili na voljo izvršilni ukrepi.

3.Začetni inšpekcijski pregledi na letališčih

Leta 2014 je bilo izvedenih 25 začetnih inšpekcijskih pregledov letališč, torej podobno število kot leta 2013. Zajeta so bila vsa poglavja (vendar ne pri vsakem inšpekcijskem pregledu). Skupni delež ključnih ukrepov, za katere je bilo leta 2014 ugotovljeno, da so usklajeni, je znašal 81 %, kar je približno enako kot prejšnja leta.